**Dôvodová správa**

Vyhodnotenie DNÍ MESTA VRÚTKY 2014

**Predkladá: Mgr. Juraj Gorilák, vedúci odboru kultúry a športu**

Dni mesta Vrútky 2014 – finančné vyhodnotenie

**Príjmová časť**

Celková suma za prenájom predajných miest na Vrútockom jarmoku 267 eur

**PRÍJMY SPOLU 267 eur**

**Výdavky z položky rozpočtu Dni mesta 2014 Rozpočet na položke 2500 eur**

|  |  |
| --- | --- |
| **Názov interpreta, dodávateľ služby** | **Suma v eur** |
| Reliéf Hany Zelinovej - spoluúčasť na financovaní | 300 |
| Divadlo + ozvučenie | 250 |
| Osvetlenie | 30 |
| Moderovanie, animácia, zapožičanie historického kostýmu | 200 |
| Košálko | 30 |
| Kaličiaková | 40 |
| Hradisko | 60 |
| Figura | 50 |
| Farez | 250 |
| DeART - Náhodní pocestní | 0 |
| Spirit Band | 200 |
| Kvety sv. omša, hroby význ. osobností, slávn. MsZ | 148 |
| Plagáty | 45,6 |
| Inzercia autobusy | 0 |
| Plaketa, občerstvenie slávn. MsZ | 170 |
| Diplomy, pam. listy | 0 |
| Dary slávn. MsZ | 120 |
| Iné výdavky (obč. účink., odhal. Reliéfu H. Z.) | 19,55 |
| Futbalový turnaj | 170,31 |

***Z položky rozpočtu Dni mesta (2500 eur)***

**VÝDAVKY SPOLU 2063,46 eur**

***Výdavky z  položky rozpočtu Poplatky autorským zväzom***

SOZA poplatok 120 eur

***Z položky rozpočtu Poplatky autorským zväzom (1200 eur)***

**VÝDAVKY SPOLU 120 eur**

**V rámci Dni mesta Vrútky 2014 bolo zrealizovaných v meste Vrútky celkom 9 podujatí:**

1. Slávnostná svätá omša s požehnaním mestu v Rímsko-katolíckom kostole sv. Jána Krstiteľa
2. Výstava výtvarných prác a obrazov neprofesionálnych umelcov, drevorezieb s kultúrnym programom Bohuslava Figuru za doprovodu Evy Šmalovej
3. Futbalový turnaj v malom futbale „O pohár primátora mesta“ na futbalovom štadióne Attack Vrútky
4. Slávnostné odhalenie reliéfu Hany Zelinovej
5. Slávnostné MsZ spojené s odovzdávaním ocenení osobnostiam mesta a kultúrnym programom
6. Kultúrny program na pešej zóne, stánky s občerstvením v centre mesta – Vrútocký jarmok
7. Výstava a predaj sukulentov, bonsajov a kaktusov na pešej zóne
8. Uvedenie knižnej publikácie do života od Zuzany Horníkovej: Vrútky za čias monarchie
9. Položenie kytíc na hroby významných vrútockých osobností na mestskom cintoríne

**DNI MESTA VRÚTKY 2014**

predmetné vyhodnotenie podujatia

Vrútky sa prvý raz spomínajú v listinách už roku 1255 – pred 759 rokmi. Pri tejto príležitosti každoročne pripravuje mesto Vrútky počas celého týždňa rôzne sprievodné podujatia. Tento rok sa oslavy Dní mesta začali v nedeľu 14. septembra slávnostnou svätou omšou s požehnaním mestu, ktorá sa uskutočnila v rímskokatolíckom Kostole sv. Jána Krstiteľa vo Vrútkach. Slávnostnú omšu celebroval Mons. Jozef Petráš, dekan vrútockej farnosti, ktorý požehnal naše mesto a občanov, čo v ňom žijú. Pred prítomných vystúpil aj primátor mesta Ing. Miroslav Mazúr, ktorý predniesol príhovor a zdravicu mestu Vrútky. Oslavy Dní mesta pokračovali v utorok 16. septembra výstavou obrazov neprofesionálnych umelcov, drevorezieb a výtvarných prác. U hostiteľky podujatia pani Boženy Blahušiakovej sa predstavili drevorezby z Turca od pána Ďudíka a výtvarníci z ateliéru Evy Bebčákovej. Výstava bola venovaná stému výročiu narodenia Hany Zelinovej, kde jedinečnosť podujatia dotváral portrét Hany Zelinovej od Zory Mintalovej- Zubercovej. Po ukončení bola výstava presunutá do sobášnej siene MsÚ. Vo štvrtok 18. septembra sa na futbalovom štadióne Attack Vrútky uskutočnil futbalový turnaj v malom futbale „O putovný pohár primátora mesta“. Víťaznú trofej si aj tento rok odnieslo družstvo Biely balet, na druhom mieste skončilo družstvo Vartiak Roma Martin a tretí boli Starí páni z Hluchova. Spoluorganizátor podujatia pán František Kurhajec navaril skvelý guláš a prispel k zdarnému priebehu turnaja. Oslavy Dní mesta pokračovali v piatok 19. septembra. Od skorého rána sa na pešej zóne pripravoval Vrútocký jarmok, rozvoniavali tradičné jarmočné dobroty a kolotočiari chystali pre deti svoje atrakcie. Mesto Vrútky nezabudlo ani na tých najmenších. O desiatej hodine sa v Kine 1. máj zabávali deti z vrútockých materských škôl na divadelnom predstavení Divadla na hojdačke – Lomidrevo. Paralelne s týmto podujatím bol odhalený reliéf Hany Zelinovej od Laura Rajmunda, ktorý ho spolu s primátorom odhalil v budove mestského úradu. Potom už nasledovalo slávnostné zasadnutie MsZ spojené s oceňovaním významných osobností Vrútok. Popoludňajší program na pešej zóne otvorila na tribúne spevácka skupina Hradisko a žiaci ZUŠ Frica Kafendu. O 15. hodine sa prihovoril občanom vrútocký primátor. Krásnu skladbu Vrútky, Vrútky zaspieval Bohuslav Figura a potom už nasledovala prezentácia novej publikácie Vrútky za čias monarchie. Jej autorkou je Zuzana Horníková, ktorá knihu spolu s primátorom uviedla do života. Moderátorom hlavného programu na tribúne bol Michal Legíň. Až do večera Vrútočanov zabávali na tribúne zoskupenia, ale aj sóloví speváci: Bohuslav Figura, Michael Farez z Francúzska, na fujare zahral Jozef Stankovič a kapely DeART- Náhodní pocestní, Spirit Band. Pred desiatou hodinou večer sa program skončil.

Spracoval: Mgr. Juraj Gorilák

Vrútky, 24. 9. 2014

**Návrh na uznesenie:**

**1. Komisia kultúry a školstva pri MsZ vo Vrútkach odporúča Mestskému zastupiteľstvu vo Vrútkach:**

zobrať na vedomie

**Vyhodnotenie Dní mesta Vrútky 2014**

**Mestské zastupiteľstvo vo Vrútkach**

berie na vedomie

**Vyhodnotenie Dní mesta Vrútky 2014**

**Vo Vrútkach, 24. 9. 2014** Mgr. Juraj Gorilák